# Beretta M1938

Ar Beretta Modello 1938, anvet ivez Beretta MAB 38 (italianeg : Moschetto Automatico Beretta Mod. 1938), zo ur bistolenn-vindrailher savet gant an embregerezh italian Beretta ha produet adalek 1938. Implijet e voe gant an arme italian ha nerzhioù un nebeud broioù all e-pad ha goude an Eil Brezel-bed.

## Deskrivadur

Tullio Marengoni, ijiner en embregerezh Beretta, a savas an arm e 1935. Choazet e voe gant an arme italian ha produet adalek 1938 dindan an anv 38A. E stumm kentañ a oa solut-tre ha fiziapl abalamour e oa savet diwar ur blouc'h dir. Un draen doubl a oa dezhi, unan evit an tenn aotomatek hag unan evit an tenn e mod damotomatek. Kambret e voe evit kartouchennoù 9 mm Parabellum implijet en armoù alaman ar memes mare, ha pourvezet e oa da gentañ gant ur c'harger 20 tenn. Brudet e oa evit bezañ resis e-keñver ar pistolennoù-mindrailher all.

### Stumm 38/42

Ker e oa ar stumm 38A da broduiñ, ha diaesoc'h-diaesañ kavout danvezioù kentañ a-feur ma pade ar brezel. E 1942 e kinnigas Beretta ur stumm nevez, hag a voe anvet M38/42. Savet e oa e tol gwasket, berroc'h e oa e ganol ha tennet e voe e guzh-kanol didoullet. Berraet e voe ivez ar fust dindan e ganol, ha tennet e voe dioutañ ar pezh evit stagañ ur vaionetez. Kresket e voe endalc'h e garger da 40 kartouchenn.

### Stummoù all

Stummoù all a voe produet e-pad pe goude an Eil Brezel-bed, dezhe kemmoù bihan :
* M38/44 (1944) : stumm ar c'hanol, kouch a c'halled plegañ
* M38/49 (1949) : surentez, kalite an armoù produet o wellaat goude fin ar brezel
* Modello 1 (1941) : stumm arnodel evit an harzlammerien, dezhañ ul lamm plegus
* Modello 2 (1951) : stumm evit an harzlammerien, heñvel ouzh ar Modello 1 met gant surentez hag elfennoù all eus an M38/49
* Modello 3 (1955) : stumm deveret eus ar Modello 2, gant ul lamm deleskopek
* Modello 4 : heñvel ouzh an 38/49 met dezhañ un anv disheñvel
* Modello 5 : tost-heñvel ouzh ar Modello 4, gant ur sistem surentez disheñvel

## Implijerien

Implijet e voe an arm gant arme Italia eus 1938 betek ar bloavezhioù 1960 pe 1970. Ar Wehrmacht alaman a resevas un nebeud skouerennoù anezhañ e-pad an Eil Brezel-bed, evel an arme roumanat (5 000 skouerenn). Goude ar brezel e voe gwerzhet da vroioù a bep seurt, evel Siria, Irak, Indonezia, Yemen pe Maroko. Alamagn a brenas stummoù 38/49 e 1951 evit e warded-harzoù, ar Bundesgrenzschutz. Anvet e voent MP1 en ur mod ofisiel eno.
* Ur soudard eus ar Republik Sokial Italian (1943-1945), gantañ ur stumm 38A
* Harzlammerien italian (dirak) hag alaman (a-dreñv) war talbenn Anzio-Nettuno, miz Ebrel 1944. Un M38A a weler ouzh kein an Italian.
* Ur skritell bropaganda faskour, warni ur Beretta M1938 (testenn : Labourat ha stourm, evit ar vammvro, evit an trec'h)

## Daveennoù

* ↑ (fr) Pistolet-mitrailleur Beretta M1938 A, SecondeGuerre.net (lennet d'ar 15/10/2024)
* 1 2 (fr) McNAB Chris, Armes à feu Encyclopédie visuelle, L'Imprévu, 2022, pp. 208-209
* 1 2 (fr) ROB Houston, STROYAN Christine (renerezh), Armes à feu de légende, Larousse, 2019, p. 209
* ↑ (fr) McNAB Chris, Armes à feu Encyclopédie visuelle, L'Imprévu, 2022, p. 217
* 1 2 (en) POPENKER Maxim, Beretta M1938, Modern Firearms (lennet d'ar 15/10/2024)
* ↑ (fr) Pistolet mitrailleur Beretta M1938 contrat roumain, SecondeGuerre.net (lennet d'ar 15/10/2024)